b'\n_START_ARTICLE_\nInsulele M\xc4\x83rii de Coral\n_START_PARAGRAPH_\nInsulele M\xc4\x83rii de Coral reprezint\xc4\x83 un teritoriu australian care se compune dintr-o serie de insule \xc8\x99i recifuri, localizate \xc3\xaen Marea de Coral, la nord-est de statul Queensland, \xc3\xaen partea de sud \xc8\x99i est a Marii Bariere de Corali. Teritoriul ocup\xc4\x83 o suprafa\xc8\x9b\xc4\x83 de 780.000 km\xc2\xb2 \xc8\x99i include insula Heralds Beacon, Reciful Osprey, grupul Willis \xc8\x99i \xc3\xaenc\xc4\x83 alte 15 grupuri de insule/recifi. Singura insul\xc4\x83 locuit\xc4\x83 din arhipelag este Insula Willis, pe care este amplasat\xc4\x83 o sta\xc8\x9bie meteorologic\xc4\x83.\n_START_SECTION_\nIstorie\n_START_PARAGRAPH_\nInsulele au fost trecute pe hart\xc4\x83 \xc3\xaen 1803; \xc3\xaen deceniile 8 \xc8\x99i 9 ale secolului al XIX-lea \xc3\xaen insule s-a exploatat guano, dar, din cauza lipsei apei potabile, locuirea pe termen lung nu a fost posibil\xc4\x83. Teritoriul a fost creat \xc3\xaen 1965 prin Actul Insulelor M\xc4\x83rii de Coral (\xc3\xaenainte zona fusese considerat\xc4\x83 ca fiind o parte a Queensland) \xc8\x99i a fost extins \xc3\xaen 1997, ca s\xc4\x83 includ\xc4\x83 Recifele Elizabeth \xc8\x99i Middleton, aproape 800 km spre sud, \xc3\xaen Marea Tasmaniei. Ultimele dou\xc4\x83 recife sunt mult mai aproape de Insula Lord Howe, New South Wales (aproximativ 150 km) dec\xc3\xa2t de cea mai sudic\xc4\x83 insul\xc4\x83 a teritoriului, Insula Cato. Insulele din Marea Barier\xc4\x83 de Corali nu fac parte din acest teritoriu, apar\xc8\x9bin\xc3\xa2nd statului Queensland. Marginea exterioar\xc4\x83 a Marii Bariere de Corali este grani\xc8\x9ba dintre Queensland \xc8\x99i Teritoriul Insulelor M\xc4\x83rii de Coral._NEWLINE_Teritoriul este o posesiune a Australiei, administrat\xc4\x83 din Canberra de Departamentul Avocatului General (\xc3\xaenainte de 29 noiembrie 2007 administrarea a fost \xc3\xaen sarcina Departamentului pentru Infrastructur\xc4\x83, Transport, Dezvoltare Regional\xc4\x83 \xc8\x99i Administra\xc8\x9bie Local\xc4\x83). Ap\xc4\x83rarea este responsabilitatea Australiei \xc8\x99i teritoriul este vizitat regulat de Marina Regal\xc4\x83 Australian\xc4\x83. Australia are sta\xc8\x9bii meteorologice automate pe multe insule \xc8\x99i recife, \xc8\x99i pretinde o zon\xc4\x83 de pescuit exclusiv de 200 de mile marine (370 km). Nicio activitate economic\xc4\x83 nu se desf\xc4\x83\xc8\x99oar\xc4\x83 pe insule (cu excep\xc8\x9bia unei importante, dar necuantificate, industrii a pescuitului \xc8\x99i a scufund\xc4\x83rilor) \xc8\x99i numai trei sau patru persoane men\xc8\x9bin \xc3\xaen func\xc8\x9biune sta\xc8\x9bia meteorologic\xc4\x83 de pe Insula Willis.\n_START_SECTION_\nGeografie\n_START_PARAGRAPH_\nSunt aproximativ 30 de recife \xc8\x99i atoli, din care 12 sunt permanent inunda\xc8\x9bi sau apar la suprafa\xc8\x9b\xc4\x83 numai la reflux, cu un total de 51 de insule din care unele au vegeta\xc8\x9bie.  Atolii au m\xc4\x83rimi diferite, de la c\xc3\xa2\xc8\x9biva kilometri \xc3\xaen diametru p\xc3\xa2n\xc4\x83 la, probabil, al doilea atol ca m\xc4\x83rime din lume (inclusiv laguna): Lihou Reef, care are o lagun\xc4\x83 de 100 p\xc3\xa2n\xc4\x83 la 30\xc2\xa0km \xc8\x99i o suprafa\xc8\x9b\xc4\x83 de 2,500\xc2\xa0km\xc2\xb2, iar suprafa\xc8\x9ba celor 18 insule individuale care compun reciful este de numai 0.91\xc2\xa0km\xc2\xb2. Insulele nu se ridic\xc4\x83 mult deasupra nivelului m\xc4\x83rii. Teritoriul are codul  FIPS 10-4 CR \xc8\x99i codul ISO 3166 AU (acest cod include teritoriul \xc3\xaen Australia)._NEWLINE_Insulele Willis sunt un habitat important pentru p\xc4\x83s\xc4\x83ri \xc8\x99i broa\xc8\x99te \xc8\x9bestoase, dar au resurse naturale pu\xc8\x9bine. Ele au o suprafa\xc8\x9b\xc4\x83 de uscat de aproximativ 3 km\xc2\xb2. Nu exist\xc4\x83 niciun port, iar vapoarele nu pot ancora dec\xc3\xa2t \xc3\xaen larg._NEWLINE_Cei mai mul\xc8\x9bi atoli sunt \xc3\xaemp\xc4\x83r\xc8\x9bi\xc8\x9bi \xc3\xaen dou\xc4\x83 grupuri, \xc3\xaen timp ce Reciful Mellish  spre est, Reciful Middleton  \xc8\x99i Reciful Elizabeth  spre sud sunt grupate separat:\n_START_SECTION_\nReciful Mellish\n_START_PARAGRAPH_\nReciful Mellish, situat fiind la aproximativ 300 km est de Grupul de Nord-Vest, aceasta fiind cea mai mare distan\xc8\x9b\xc4\x83 de continentul australian \xc8\x99i de recifele \xc8\x99i atolii din cadrul Insulelor M\xc4\x83rii de Corali, nu este considerat ca f\xc4\x83c\xc3\xa2nd parte din niciun grup. Are o form\xc4\x83 de bumerang de aproximativ 10 km lungime \xc8\x99i 3 km l\xc4\x83\xc8\x9bime \xc8\x99i o suprafa\xc8\x9b\xc4\x83 de 25 km\xc2\xb2. Recifele din jur, care \xc3\xaenchid laguna str\xc3\xa2mt\xc4\x83, sunt complet scufundate \xc3\xaen timpul mareelor \xc3\xaenalte. Aproape de mijlocul lagunei se afl\xc4\x83 singurul uscat care nu este acoperit de ape niciodat\xc4\x83 - insula Heralds-Beacon. Aceasta este o insul\xc4\x83 de nisip de 600 m pe 120 m, cu suprafa\xc8\x9ba de 57.000 mp, cu o altitudine de numai c\xc3\xa2\xc8\x9biva metri deasupra nivelului m\xc4\x83rii.'